
Odporúčaniami číslo CM/RecCHL(2016)2 prijatými Výborom ministrov Rady Európy dňa 27. apríla 2016 bolo ukončené štvrté kolo monitoringu plnenia záväzkov Slovenskej republiky vyplývajúcich z Európskej charty regionálnych alebo menšinových jazykov (ďalej charta jazykov).
Odporúčania Výboru ministrov Rady Európy vychádzajú zo správy Výboru expertov charty jazykov a stanoviska SR k nej (stanovisko k správe bolo schválené záverom č. 39 z rokovania vedenia Ministerstva zahraničných vecí a európskych záležitostí SR z 11. februára 2016).  Správa Výboru expertov reflektuje obsah 4. implementačnej správy SR k charte jazykov (schválená uznesením vlády SR č. 131 z 18. marca 2015), ako aj závery z návštevy delegácie Výboru expertov v SR, ktorá sa uskutočnila v dňoch 21. – 23. septembra 2015.
Hlavným účelom predkladaného materiálu je informovať o priebehu a výsledkoch štvrtého kola monitorovania úrovne implementácie charty jazykov v SR. Ide o referenčný dokument, ktorého ambíciou nie je analyzovať výsledky monitoringu. Analýza odporúčaní Výboru expertov a Výboru ministrov Rady Európy je úlohou zainteresovaných subjektov v rámci ďalšieho kola monitoringu úrovne implementácie charty jazykov na Slovensku. V uvedenom duchu je koncipovaný i návrh uznesenia vlády SR k predkladanému materiálu.
Správa o priebehu a výsledkoch štvrtého kola monitoringu úrovne implementácie charty jazykov v SR má štandardnú formu, ktorá bola použitá aj pri vypracovaní predchádzajúcich troch správ týkajúcich sa monitorovania jednotlivých kôl - rovnako ako pri monitorovaní implementácie Rámcového dohovoru na ochranu národnostných menšín v SR. Text správy Výboru expertov o uplatňovaní charty jazykov SR, stanovisko SR k predmetnej správe a text záverečných odporúčaní Výboru ministrov Rady Európy sú nemenné.
Predkladaný materiál bol schválený vedením Ministerstva zahraničných vecí a európskych záležitostí SR dňa 4. augusta 2016.
Materiál bol zaradený do riadneho medzirezortného pripomienkového konania, ktoré prebiehalo v dňoch 4. – 17. augusta 2016. Ako pozitívny moment možno vnímať fakt,  že Ministerstvo práce, sociálnych vecí a rodiny SR a Ministerstvo školstva, vedy, výchovy a športu SR sa iniciatívne prihlásili k plneniu odporúčaní Výboru expertov už v tejto fáze a informovali o ich implementácii. Pripomienky oboch rezortov boli preto v plnej miere akceptované a zapracované do textu vlastného materiálu. Do materiálu boli ďalej zapracované pripomienky Ministerstva kultúry SR, Úradu vlády SR a Úradu splnomocnenca vlády SR pre národnostné menšiny. Zásadná pripomienka ministerstva kultúry SR bola prerokovaná v rámci rozporového konania, ktoré sa uskutočnilo dňa 24.8.2016 na Ministerstve zahraničných vecí a európskych záležitostí SR. Rozpor bol odstránený.
Správa o priebehu a výsledkoch štvrtého kola monitorovania úrovne implementácie Európskej charty regionálnych alebo menšinových jazykov v SR bola schválená na XXI. zasadnutí Výboru pre národnostné menšiny a etnické skupiny uznesením č. 86 z 13. septembra 2016 a následne predložená na rokovanie Rady vlády SR pre ľudské práva, národnostné menšiny a rodovú rovnosť, ktorá ju uznesením č. 162 z 9. decembra 2016 zobrala na vedomie.
Predkladaný materiál nemá vplyv na verejné financie, podnikateľské prostredie, žiadne sociálne vplyvy, ani vplyv na životné prostredie a informatizáciu spoločnosti.
 


